Телевизијска серија „Отписани“ базирана је на истоименој књизи и заснива се на споју измишљених и истинитих догађаја из времена илегалног отпора окупатору, током окупације Београда за време Другог светског рата, од 1941. до 1945. године. Иако доста измењени, многи делови серије су настали према стварним догађајима, као што су - спасавање Александра Ранковића из затворске болнице у Видинској улици, јула 1941; паљење гараже у Гробљанској улици, августа 1941; убиство агената Ђорђа Космајца и Обрада Залада у улици Цара Уроша, марта 1942; рад илегалне штампарије у Београду, која је функционисала на две локације 1941-1944. и др. За разлику од првог дела, наставак серије, под називом „Повратак отписаних“ се не темељи ни на каквим стварним догађајима ("изузев приказаних борби за ослобођење Београда, октобра 1944. и епизоде „Мост“ у којој је приказан лик учитеља Миладина Зарића, који је самоиницијативно онемогућио рушење тада јединог моста на Сави"), већ је чист плод маште аутора.